Reusevlag van R22 miljoen ‘ongevoelig’(Foto: Wikimedia Commons) Die departement van sport, kuns en kultuur is Dinsdag daarop gewys dat sy plan om R22 miljoen aan ŉ reusevlag by Vryheidspark in Pretoria te bestee, “ongevoelig” kan voorkom. Dít terwyl daar byvoorbeeld steeds groot nood in KwaZulu-Natal heers ná die onlangse oorstromings en die land se werkloosheidsyfer op ’n kommerwekkende 35% staan. Nathi Mthethwa, minister van sport, kuns en kultuur, het in reaksie hierop gesê sy departement is nie blind vir die koste verbonde aan die vlagmonument nie. Sy departement het nietemin steeds ŉ plig om na te kom. “Dink julle nie dit was swak oordeel om juis nou die aankondiging [oor die vlag] te maak in ag genome die onlangse vloede nie en dat die vlag moontlik net Suid-Afrikaners aan die ANC se ongevoeligheid gaan herinner nie?” wou ’n LP Dinsdag tydens ŉ komiteevergadering by die departement weet. Die vraag is geopper kort nadat Vusumuzi Mkhize, direkteur-generaal (DG) van die departement, ’n voorlegging van die uitvoerbaarheidstudie aan die komitee gedoen het. Die studie alleen het die regering reeds R1,7 miljoen uit die sak gejaag. Mkhize het volgehou dat die tydsberekening van die projek hoegenaamd nie onsensitief is nie. “Ons het lank voor die vloede met die projek begin.” Hy het ook daarop gewys dat daar ongelukkig nooit ’n geleë tyd sal wees vir die regering om hom slegs aan nasiebou te wy nie en dat dit ook ongelukkig nie moontlik is vir ’n regering om alles stop te sit en een kwessie op ’n slag te pak nie. Verskeie LP’s het die beoogde vlag by Vryheidspark verwelkom met een komiteelid wat daarop gewys het dat dit nie die eerste keer is dat die komitee van die projek te hore kom nie. Verskeie vrae oor die begroting, tydsberekening en tenderproses is vroeër al aan die departement gestel. Vusithemba Ndima, adjunk-DG, het op sy beurt bevestig dat geen tender nog toegeken is vir die konstruksie van die vlagmonument nie. Hy het wel onthul dat die Pretoriase maatskappy Delta Built Environment Consultants in 2020 aangestel is om die uitvoerbaarheidstudie te behartig. Luidens die studie is Vryheidspark geologies geskik vir die projek en het die Burgerlugvaartowerheid (BLO) reeds goedkeuring vir die oprigting van ŉ staalvlagpaal van 120 meter hoog gegee. Die departement het ook aan LP’s gesê hy het genoeg geld om vir die projek te betaal. “Maar waarom so hoog? Hoekom nie die helfte van die lengte en so koste bespaar nie,” wou nog ŉ LP weet. Hierop het Ndima geantwoord: “Dit moet van ver af sigbaar wees. Dit moet jou ver voor Pretoria al groet en jou ook vaarwel roep wanneer jy Pretoria verlaat.” Die departement het benadruk dat die oprig van die vlag nie net werksgeleenthede gaan skep nie, maar ook toeriste sal lok en eindelik “ekonomiese aktiwiteit” sal beteken. “Ons is bewus van die pyn wat Suid-Afrikaners verduur, maar dit is nie net ’n vlag wat ingevoer en opgerig gaan word nie. Die konstruksie daarvan gaan werk skep,” het Mkhize volgehou. Maroela Media het vroeër berig R5 miljoen is in die 2022-’23-boekjaar vir geotegniese opnames begroot (dit sluit onder meer die omgewingsimpakstudie en ander toetse in), terwyl nog R17 miljoen in die 2023-’24-boekjaar vir die oprigting van die vlag begroot word. Volgens die departement is die vlag ŉ simbool van die nasie, asook die gemeenskaplike identiteit van Suid-Afrikaners.